የፖሊዮ ክትባት በሀገር አቀፍ ደረጃ ሊሰጥ ነው
አዲስ አበባ፤ መስከረም 22/2006 (ዋኢማ) – በአገር አቀፍ ደረጃ የፖሊዩ ቫይረስ መከላከያ ክትባት በዘመቻ ለመስጠት ዝግጅት ማጠናቀቁን የጤና ጥበቃ ሚንስቴር አስታወቀ። ክትባቱ ከመስከረም 23 ጀምሮ ለአራት ተከታታይ ቀናት ይሰጣል።በክትባት ዘመቻው ከ13 ሚሊየን በላይ ህጻናት ይከተባሉ ተብሎ ይገመታል።በሚኒስቴሩ የእናቶችና ህጻናት ጤና ዳይሬክተር ዶክተር ቴዎድሮስ በቀለ አጎራባች አገሮች የተከሰተውን የፖሊዮ በሽታ ወረርሽኝ ለመከላከል በአገር አቀፍ ደረጃ እድሜያቸው ከ5 አመት በታች ለሆኑ ህጻናት የፖሊዩ ቫይረስ መከላከያ ክትባት መስጠት አስፈላጊ ሆኖ ተገኝቷል ብለዋል።ወላጆች እድሜያቸው ከ5 አመት በታች የሆኑ ህጻናትን ከዚህ በፊት ቢከተቡም ባይከተቡም በዘመቻው ማስከተብ እንደሚገባቸው ዳይሬክተሩ አሳስበዋል።መረጃዎች እንደሚያመለክቱት ሀገሪቱ ባለፉት አስር አመታት በህጻናት ላይ የሚከሰቱ በክትባት መከላከል የሚቻሉ በሽታዎችን በከፍተኛ ሁኔታ በመቀነስ ስኬታማ ሆናለች። በዚህም የተነሳ ባለፉት አምስት አመታት የፖሊዮ በሽታ በሀገሪቱ ተከስቶ እንደማያውቅ ተጠቅሷል።እንደ ኢሬቴድ ዘገባ በሽታው በሶማሊያ በወረርሺኝ መልክ መከሰቱን የጠቀሱት የሚንስትር መስሪያ ቤቱ ሀላፊዎች አጎራባች ሀገር እንደመሆናችን ተመሳሳዩ እዚህ እንዳይከሰት ይሄው ተግባር ይከናወናል።እንደ ሪፖርተራችን ይድነቃቸው ሰማው እድሜያቸው ከ15 አመት በታች ለሆኑና ወደ ሀገር ውስጥ ለሚገቡ ህጻናት ክትባት እየተሰጠ ነው።